CELEX: 32015D0715
Language: lv
Date: 2015-04-30 00:00:00
Title: Komisijas Lēmums (ES) 2015/715 (2015. gada 30. aprīlis), ar ko groza I pielikumu Eiropas Parlamenta un Padomes Regulai (EK) Nr. 715/2009 par nosacījumiem attiecībā uz piekļuvi dabasgāzes pārvades tīkliem (Dokuments attiecas uz EEZ)

5.5.2015   
            
            
               LV
            
            
               Eiropas Savienības Oficiālais Vēstnesis
            
            
               L 114/9
            
         KOMISIJAS LĒMUMS (ES) 2015/715
   (2015. gada 30. aprīlis),
   ar ko groza I pielikumu Eiropas Parlamenta un Padomes Regulai (EK) Nr. 715/2009 par nosacījumiem attiecībā uz piekļuvi dabasgāzes pārvades tīkliem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 13. jūlija Regulu (EK) Nr. 715/2009 par nosacījumiem attiecībā uz piekļuvi dabasgāzes pārvades tīkliem un par Regulas (EK) Nr. 1775/2005 atcelšanu (1), un jo īpaši tās 23. panta 2. punktu,
   tā kā:
   
               (1)
            
            
               Ar Komisijas Lēmumu 2012/490/ES (2) ir grozītas Regulas (EK) Nr. 715/2009 I pielikumā noteiktās pārslodzes vadības procedūras un pārredzamības prasības, lai īstenotu saskaņotus Eiropas pārslodzes vadības noteikumus.
            
         
               (2)
            
            
               Direktīvas 2012/490/ES īstenošanas procesā atklājās nesaskaņotība starp aģentūras uzraudzības ziņojuma par pārslodzēm starpsavienojuma punktos publicēšanas datumu un pārvades sistēmu operatoru datu publicēšanas datumu. Lai nodrošinātu aģentūrai datus, kas vajadzīgi tās uzraudzības uzdevuma veikšanai, kurš nepieciešams Lēmuma 2012/490/ES efektīvai īstenošanai, ir jāmaina periods, par kuru tiek publicēti pārvades sistēmu operatoru dati, un datums, kad aģentūrai jāpublicē ziņojums.
            
         
               (3)
            
            
               Tādēļ attiecīgi būtu jāgroza Regulas (EK) Nr. 715/2009 I pielikums.
            
         
               (4)
            
            
               Šajā lēmumā paredzētie pasākumi ir saskaņā ar atzinumu, ko sniegusi ar Eiropas Parlamenta un Padomes Direktīvas 2009/73/EK (3) 51. pantu izveidotā komiteja,
            
         IR PIEŅĒMUSI ŠO LĒMUMU.
   1. pants
   Regulas (EK) Nr. 715/2009 I pielikumu groza saskaņā ar šā lēmuma pielikumu.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2015. gada 30. aprīlī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 211, 14.8.2009., 36. lpp.
   
   
      (2)  Komisijas 2012. gada 24. augusta Lēmums 2012/490/ES par I pielikuma grozīšanu Eiropas Parlamenta un Padomes Regulā (EK) Nr. 715/2009 par nosacījumiem attiecībā uz piekļuvi dabasgāzes pārvades tīkliem (OV L 231, 28.8.2012., 16. lpp.).
   
      (3)  Eiropas Parlamenta un Padomes 2009. gada 13. jūlija Direktīva 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (OV L 211, 14.8.2009., 94. lpp.).
   
      PIELIKUMS
      Regulas (EK) Nr. 715/2009 I pielikumu groza šādi:
      
                  1)
               
               
                  pielikuma 2.2.1. punkta 2. apakšpunktu aizstāj ar šādu:
                  
                              “2.
                           
                           
                              Pamatojoties uz informāciju, ko pārvades sistēmu operatori publicē saskaņā ar šā pielikuma 3. sadaļu un attiecīgā gadījumā validē valstu regulatīvās iestādes, Aģentūra līdz katra gada 1. jūnijam, sākot no 2015. gada, publicē uzraudzības ziņojumu par pārslodzēm starpsavienojuma punktos attiecībā uz iepriekšējā gadā pārdotajiem konstantās jaudas produktiem, cik vien iespējams, ņemot vērā jaudu tirdzniecību sekundārajā tirgū un atslēdzamās jaudas izmantošanu.”
                           
                        ;
               
            
                  2)
               
               
                  pielikuma 3.3. punkta 2. apakšpunktu aizstāj ar šādu:
                  
                              “2.
                           
                           
                              Par visiem būtiskajiem punktiem informāciju, kas uzskaitīta 3.3. punkta 1. apakšpunkta a), b) un d) punktā, publicē iepriekš vismaz 24 mēnešus ilgam laikam.”